b'\n_START_ARTICLE_\nVijak\n_START_PARAGRAPH_\nVij\xc3\xa1k je v strojni\xc5\xa1tvu element za lo\xc4\x8dljive zveze, kot enostaven stroj pa je to naprava, ki spreminja silo vrtenja v vle\xc4\x8dno oziroma potisno silo ali pa naprava za transport sipkih materialov ali teko\xc4\x8din.\n_START_SECTION_\nVijak za lo\xc4\x8dljive zveze\n_START_PARAGRAPH_\nVijak je valjaste, redkeje sto\xc5\xbe\xc4\x8daste, oblike z navojem za povezovanje z drugim delom ter z glavo, ki omogo\xc4\x8da privijanje in odvijanje. Privijemo ga lahko v ve\xc4\x8dji strojni del ali pa zdru\xc5\xbeimo dva dela z vijakom in matico. Ve\xc4\x8dinoma so kovinski, redko tudi iz plastike ali iz lesa. Ve\xc4\x8dji vijaki (in matice) imajo obi\xc4\x8dajno \xc5\xa1esterokotno glavo (redkeje tudi \xc5\xa1trikotno), za privijanje uporabljamo posebne klju\xc4\x8de. Manj\xc5\xa1i vijaki imajo okroglo glavo in vdolbino za izvija\xc4\x8d, ki je razli\xc4\x8dnih oblik, najpogosteje je ravna re\xc5\xbea, kri\xc5\xbe ali pa \xc5\xa1estkotna vdolbina.'